L'Agenda Municipal per la Igualtat de Gènere 2025 reivindica la conciliació i la corresponsabilitat
10 de desembre de 2024

La Regidoria d'Igualtat de l'Ajuntament de Llíria ha presentat hui l'Agenda Municipal per la Igualtat de Gènere 2025. El lema d'enguany és “La nostra llar és un equip”.

“Amb esta idea, volem transmetre la importància de la conciliació i la corresponsabilitat en la vida familiar i laboral”, ha explicat la regidora d'Igualtat, Reme Tordera, que participat en l'acte al costat de l'alcalde Joanma Miguel.

“Es pretén convertir les nostres llars en un espai col·laboratiu entre tots els seus membres, per a ser un equip que distribuïsca de manera flexible i equitativament les seues tasques i cures, que facilite la conciliació entre les responsabilitats familiars i laborals”, ha afegit Reme Tordera.

En este sentit, l'alcalde Joanma Miguel ha apuntat que “des de l'Ajuntament de Llíria, com a administració pública, tenim el compromís de vetlar i garantir els drets de conciliació del nostre personal, però també visibilitzar i sensibilitzar a tota la societat sobre la necessitat de la corresponsabilitat en la llar per la igualtat de gènere, com arreplega entre les seues accions el II Pla Municipal d'Igualtat de Llíria (2021-2024) i focalitza l'ideari del I Pla d'Igualtat d'Oportunitats entre Homes i Dones (2022-2025)”. 

L'Agenda Municipal per la Igualtat de Gènere 2025 es distribuirà entre el personal del Consistori edetà, les associacions de dones de la localitat, els centres educatius i altres organismes públics.